4. nap: Parajd – Korond - Farkaslaka 

A reggeli után elindultunk a Parajdi sóbánya felé. Sajnos elromlott az idő, csepergett az eső. A bányabusszal lementünk a hatalmas bányába. Sok kisgyerekkel utaztunk együtt, őket gyógyulni vitték a szüleik a sóbányába. Elolvastuk a feliratokat, megismertük a bánya történetét. Hintáztunk, játszottunk, nézelődtünk. Nagyon tetszett a bányatemplom mindenkinek. Amikor kiértünk a bányából, szakadó eső fogadott minket. De azért vásároltunk egy kicsit, sót vett mindenki. 
Innen tovább indultunk Korondra. Útközben felolvasta egy társunk a település és a fazekas mesterség történetét. Nemsokára meg is csodálhattuk a korondi fazekas munkákat, díszeket, valamint ruhákat, fából és taplóból készült dolgokat. Mindenki vásárolni indult. Apróságokra volt csak pénzünk, de mindenki tudott venni valamit a szüleinek, testvéreinek.
Mivel az időnkbe belefért, nem hagytuk ki  Székelyudvarhelyet sem. Megnéztük a főteret, a szobrokat és sok fényképet készítettünk a gyönyörű épületekről. Az ízletes ebédet egy magyar vendéglőben ettük meg.
Innen visszafelé indultunk. Útközben betértünk Orbán Balázs sírjához Szejkefürdőre. Megtudtuk, hogy Orbán Balázs nagyon sokat tett a székely nép érdekében. Feltérképezte és hat kötetben megírt minden fontosat róluk. Sírja elé székelykapu-sort állítottak, amelyből az utolsó kapu az övé volt. Nagyon szépek voltak ezek a kapuk. Megkoszorúztuk sírját és elénekeltük a Székely himnuszt. 
[bookmark: _GoBack]Ezután Farkaslakára mentünk. Először Tamási Áron szülőházába, ahol egy öreg bácsi mesélt nekünk Tamási Áron életéről, munkásságáról. Kiderült, hogy ő az író húgának a fia. Megható volt az, ahogy a bácsi az íróról beszélt nekünk. Sok mindent megjegyeztünk, és kedvet kaptam az Ábel elolvasásához. Később felkerestük Tamási Áron sírhelyét is és kis megemlékezéssel egybekötve koszorút helyeztünk el, majd a magyar Himnuszt énekeltük. 
A séta után hazaindultunk. A buszon kikérdeztük egymástól az előző napi ismereteket. Otthon már finom vacsorával vártak vendéglátóink. Majd a sóváradi gyerekekkel játszottunk, beszélgettünk. Nagyon jól eltelt az idő. Közösen megnéztük a képeket is, amiket eddig készítettünk.
Ez a nap nagyon tartalmasan telt, sokat tanultunk.



